Shawn Mendes
Shawn Peter Raul Mendes (inglizcha/ˈmɛndɛz/; 1998-yil 8-avgustda tugʻilgan) — kanadalik qoʻshiqchi va bastakor. U 2013-yilda Vine video platformasiga qoʻshiqlarini joylashtirib, oʻz muxlislariga ega boʻgan. Keyingi yili uning qoʻshiqlari menejerlar Endryu Gertler va Island Records A&R Ziggy Charetonning eʼtiborini tortdi va ushbu voqea shartnoma imzolanishiga olib keldi. Mendesning shaxsiy debyut Shawn Mendes EP albomi 2014-yilda, soʻng 2015-yilda Handwritten debyut studiyaviy albomi chiqdi. Handwritten albomi AQShning Billboard 200 reytingida birinchi oʻrinni egalladi va Mendesni 18 yoshga toʻlmasdan birinchi oʻrinni olgan beshta musiqachidan biriga aylantirdi. "Stitches" musiqasi Buyuk Britaniyada birinchi oʻringa, AQSh va Kanadada esa eng yaxshi 10 talikka kirishga erishdi. Uning ikkinchi studiyaviy albomi Illuminate (2016) ham AQShda birinchi oʻrinni egalladi, uning "Treat You Better" va "Thereʼs Nothing Holding Me Back" musiqalari bir qancha mamlakatlarda top 10 talikka kirgan. Uning uchinchi studiyaviy albomi (2018) "In My Blood" bosh singli bilan nomlandi. Albomning AQShdagi birinchi raqamli debyuti Mendesni uchta birinchi albomga erishgan uchinchi eng yosh musiqachiga aylantirdi. 2019-yilda u "If I Canʼt Have You" va "Señorita" xit musiqalarini Camila Cabello bilan duet ijro etgan holda chiqardi, ikkinchisi esa AQShning Billboard Hot 100 reytingida eng yuqori pogʻonani egalladi. Uning toʻrtinchi studiyaviy albomi Wonder (2020) Mendesni Billboard 200 roʻyxatida toʻrtta studiya albomi bilan birinchi oʻrinni egallagan eng yosh erkak qoʻshiqchiga aylantirdi. Mendes oʻzining yutuqlari orasida 13 ta SOCAN mukofoti, 10 ta MTV Europe Music Awards, sakkizta Juno mukofoti, sakkizta iHeartRadio MMVA, ikkita American Music Awards mukofotini qoʻlga kiritdi va Grammy mukofotiga uchta nominatsiya va Brit mukofotiga bitta nominatsiyani qoʻlga kiritdi. 2018-yilda Time jurnali Mendesni yillik roʻyxatida dunyodagi eng nufuzli 100 kishidan biri deb eʼtirof etdi.